“โรงพยาบาลพระรามเก้า”เคาะราคา IPO ที่ 11.60 บ./หุ้น เปิดจอง 16-19 ต.ค.นี้
“โรงพยาบาลพระรามเก้า" เคาะราคาขายหุ้น IPO ที่ 11.60 บ./หุ้น เปิดจอง 16-19 ต.ค. จ่อเข้าเทรด SET 30 ต.ค.นี้
12 ต.ค. 2561

บริษัท โรงพยาบาลพระรามเก้า จำกัด (มหาชน) หรือ PR9 กำหนดราคาเสนอขายหุ้นให้กับประชาชนทั่วไปครั้งแรก (IPO) ที่ 11.60 บาท/หุ้น พร้อมเปิดจองซื้อสำหรับบุคคลทั่วไปวันที่ 16-19 ต.ค.61 และสำหรับผู้ลงทุนสถาบันในวันที่ 16-18 ต.ค.61
โดย PR9 เสนอขายหุ้น IPO ไม่เกิน 180 ล้านหุ้น มูลค่าที่ตราไว้หุ้นละ 1 บาท ประกอบไปด้วย การเสนอขายหุ้นจำนวนไม่เกิน 167.5 ล้านหุ้นให้แก่ประชาชนทั่วไป ที่หุ้นละ 11.60 บาท และจัดสรรหุ้นจำนวนไม่เกิน 12.5 ล้านหุ้น เพื่อเสนอขายให้แก่กรรมการและ/หรือผู้บริหารที่เป็นผู้ก่อตั้งของบริษัทฯ ที่หุ้นละ 2.65 บาท และอาจมีการจัดสรรหุ้นส่วนเกิน จำนวนไม่เกิน 20 ล้านหุ้น เพื่อเป็นการป้องกันความเสี่ยงที่จะกระทบต่อราคาหุ้นหลังหุ้นทำการซื้อขายในตลาดหลักทรัพย์ฯวันแรก ในช่วงที่ภาวะของตลาดหุ้นมีความผันผวน
ทั้งนี้ บริษัทมีวัตถุประสงค์ในการระดมทุนเพื่อสนับสนุนการก่อสร้างอาคารใหม่และการปรับปรุงอาคารปัจจุบัน สนับสนุนการก่อสร้างสถานที่สำหรับพนักงานและบุคลากรทางการแพทย์ ใช้เป็นเงินทุนหมุนเวียนในการดำเนินธุรกิจ การลงทุนอื่น ๆ และการขยายธุรกิจของบริษัท และชำระคืนเงินกู้ยืม โดยก่อนหน้านี้บริษัทคาดว่าจะนำหุ้นข้าจดทะเบียนในตลาดหลักทรัพย์แห่งประเทศไทย (SET) วันที่ 30 ต.ค.นี้
โดย หลังจากการเสนอขาย IPO สัดส่วนการถือหุ้นของผู้ถือหุ้นใน PR9 จะเปลี่ยนแปลง ดังนี้ คุณหญิงพจมาน ดามาพงศ์ และครอบครัว จะมีสัดส่วนการถือหุ้นลดลงเป็น 38.4-39.4% กลุ่มแพทย์ผู้ก่อตั้งและผู้ที่เกี่ยวข้อง มีสัดส่วนที่ 5.2-5.3% จากเดิมที่ 4.8% ผู้ถือหุ้นรายย่อยอยเดิมอื่นๆ 33-33.8% จากเดิมที่ 44% และผู้ถือหุ้นใหม่จะมีสัดส่วนการถือหุ้นสูงสุด 21.5-23.4%
 
 